Document ID: 32009D0239

KOMISSION PÄÄTÖS,
tehty 10 päivänä joulukuuta 2008,
valtiontuesta C 60/07, jonka Italia on myöntänyt yritykselle Fluorite di Silius SpA
(tiedoksiannettu numerolla K(2008) 7805)
(Ainoastaan italiankielinen teksti on todistusvoimainen)
(ETA:n kannalta merkityksellinen teksti)
(2009/239/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
on mainittujen säännösten mukaisesti kehottanut asianomaisia esittämään huomautuksensa (1) ja ottaa huomioon nämä huomautukset,
sekä katsoo seuraavaa:
I MENETTELY
(1)
Komissio ilmoitti 11 päivänä joulukuuta 2007 Italialle päätöksestään aloittaa EY:n perustamissopimuksen 88 artiklan 2 kohdan mukainen menettely, joka koskee Fluorite di Silius SpA:lle myönnettyä valtiontukea. Komission päätös menettelyn aloittamisesta on julkaistu Euroopan unionin virallisessa lehdessä (2). Komissio on kehottanut asianosaisia esittämään huomautuksensa.
(2)
Komissio sai 17 päivänä tammikuuta 2008 Italialta huomautuksia muodollisen tutkintamenettelyn aloittamisesta. Komissio toimitti 20 päivänä helmikuuta 2008 kyseisen päätöksen kolmelle yritykselle, jotka olivat esittäneet huomautuksia muodollisen tutkinnan aloittamisesta nyt tarkasteltavaan asiaan liittyvässä toisessa asiassa C 16/06 Nuova Mineraria Silius (3). Kyseiset kolme yritystä toimittivat huomautuksia 3, 4 ja 5 päivänä maaliskuuta 2008. Kolmansien huomautukset toimitettiin 28 päivänä huhtikuuta 2008 Italialle sen kommentoitaviksi.
(3)
Komissio ja Italian viranomaiset pitivät kokouksen 18 päivänä maaliskuuta 2008. Italialle lähetettiin 15 päivänä toukokuuta 2008 tietopyyntö, johon Italia vastasi 10 päivänä kesäkuuta 2008 vastaanotetuksi kirjatulla kirjeellä.
II KUVAUS
(4)
Komissio vastaanotti 8 päivänä helmikuuta 2007 kantelun, jossa väitettiin, että Sardinian aluehallitus aikoi i) julkaista tarjouskilpailuilmoituksen Genna Tres Montis -kaivosta koskevasta toimiluvasta, josta Nuova Mineraria Silius, jäljempänä ’NMS’, oli luopunut 25 päivänä heinäkuuta 2006; ii) perustaa uuden yrityksen nimeltä Fluorite di Silius SpA, joka ottaisi osaa kyseiseen tarjouskilpailuun; ja iii) siirtää kaikki NMS:n entiset työntekijät Fluorite di Silius SpA:han.
(5)
Sardinian aluehallitus laati kesäkuussa 2006 toiminta- ja hallintosuunnitelman, joka koski Genna Tres Montis -kaivoksen toiminnan jatkamista. Banca CIS suoritti syyskuussa 2006 toteutettavuustutkimuksen, jossa vahvistettiin, että kyseinen suunnitelma olisi taloudellisesti tuloksekas. Kyseisen tutkimuksen perusteella Sardinian aluehallitus päätti (4)4 päivänä lokakuuta 2006 perustaa yrityksen, joka osallistuisi kaivosluvasta järjestettävään tarjouskilpailuun. Tämän jälkeen perustettiin Sardinian aluehallituksen kokonaan omistama yritys Fluorite di Silius SpA.
(6)
Kuten NMS:n tapauksessa, uuden yrityksen päätoimintoihin kuuluu fluoriitin (5) ja galeniitin (6) tuotanto ja markkinointi. Fluorite di Silius SpA:n liiketoimintasuunnitelma perustuu siihen, että malmia louhitaan noin 2,23 miljoonaa tonnia, mikä nykyisten arvioiden (7) mukaan tarkoittaisi, että kaivoksen malmivarat käytettäisiin loppuun. Kuten NMS:n tapauksessa, suurin osa tuotannosta myytäisiin yritykselle Fluorsid SpA, joka valmistaa fluorivetyhappoa. Sardinian aluehallituksella on 40 prosentin omistusosuus Fluorsidissa.
(7)
Kaivoslupaa koskeva tarjouskilpailuilmoitus julkaistiin 9 päivänä maaliskuuta 2007. Valintalautakunta päätti 23 päivänä toukokuuta 2007 myöntää kaivosluvan ainoalle tarjouksentekijälle eli Fluorite di Silius SpA:lle.
(8)
Komissio päätti aloittaa edellä mainittuja toimenpiteitä koskevan perustamissopimuksen 88 artiklan 2 kohdan mukaisen menettelyn kolmesta syystä.
(9)
Ensinnäkin tarjouskilpailuilmoituksessa edellytettiin, että tarjouskilpailun voittaja ottaisi palvelukseensa vähintään viiden vuoden ajaksi koko henkilöstön, joka NMS:llä oli ollut ennen selvitystilaan joutumista, mukaan luettuina lomautetut työntekijät, ja että henkilöstön hierarkkinen asema ja palkkaedut säilyisivät. Komissio katsoo, että tarjouskilpailut, joihin sisältyy mainitunlaisia markkinaehtojen vastaisia ehtoja, eivät ole markkinataloussijoittajaa koskevan periaatteen mukaisia. Kyseisillä ehdoilla on erityisesti taipumus antaa etua ainakin myytävälle yksikölle, koska kyseiseen yksikköön kohdistuva kilpailupaine vähenee ja tämä rahoitetaan tuloilla, joista valtio luopuu (8).
(10)
Toiseksi komissio ei ollut varma, oliko Sardinian aluehallitus toiminut markkinataloussijoittajan tavoin perustaessaan Fluorite di Silius SpA:n, jotta se osallistuisi kaivoslupaa koskevaan tarjouskilpailuun, sillä liiketoimintasuunnitelman mukaan sisäinen tuottoprosentti olisi 3,5 prosenttia (9) eli selvästi alan keskiarvoa alhaisempi (10) ja alhaisempi kuin valtion velkasitoumusten perusteella lasketut sijoittajan vaihtoehtokustannukset (11).
(11)
Kolmanneksi kaivosviraston (Servizio attività estrattive) Sardinian aluehallitukselle 6 päivänä kesäkuuta 2007 toimittamassa selvityksessä painotetaan myös, että hankkeen arvioidun keston (yhdeksän vuotta) vuoksi poistoja ei voida tehdä täysimääräisesti eikä kaikkia Fluorite di Silius SpA:n liiketoimintasuunnitelman mukaisia investointeja (noin 36,76 miljoonaa euroa) saada takaisin. Itse asiassa takaisin saamatta jäävä investointi olisi huomattava, noin 13,5 miljoonaa euroa (eli 36 prosenttia kokonaismäärästä) (12). Investoinnin nopeampi poisto (joka olisi vastoin kansallisia kirjanpitosääntöjä) merkitsisi yrityksen tulokseen kohdistuvaa ylimääräistä taakkaa. Sen vuoksi komissio epäili, olisivatko liiketoimintasuunnitelman pääkohdat markkinataloussijoittajan kannalta hyväksyttäviä.
(12)
Komissio ja Italian viranomaiset tapasivat 18 päivänä maaliskuuta 2008, jolloin komissio selvitti edelleen muodollisen tutkintamenettelyn aloittamista koskevassa päätöksessä esittelemiään huolenaiheita. Italian viranomaiset ilmoittivat 16 päivänä huhtikuuta 2008 saapuneella ja 17 päivänä huhtikuuta 2008 vastaanotetuksi kirjatulla kirjeellä, että kaivoslupaa koskeva tarjouskilpailu oli peruutettu. Italian viranomaiset toimittivat 10 päivänä kesäkuuta 2008 päivätyssä ja samana päivänä vastaanotetuksi kirjatussa kirjeessä jäljennöksen tarjouskilpailun peruuttamista koskevasta 8 päivänä huhtikuuta 2008 päivätystä virallisesta asiakirjasta (13). Kyseisessä kirjeessä Italian viranomaiset totesivat, että Fluorite di Silius SpA:n liiketoimintasuunnitelma, jonka toteutettavuudesta oli esitetty epäilyjä menettelyn aloittamista koskevassa päätöksessä, oli nyt mitätön.
(13)
Italian viranomaiset ilmoittivat komissiolle 16 päivänä huhtikuuta 2008 päivätyllä ja 17 päivänä huhtikuuta 2008 vastaanotetuksi kirjatulla kirjeellä aikovansa julkaista uuden tarjouskilpailuilmoituksen ilman NMS:n kaikkien entisten työntekijöiden palkkaamista koskevaa ehtoa (vrt. tämän asiakirjan johdanto-osan 9 kappale). Lisäksi Italian viranomaiset toimittivat komissiolle jäljennöksen tarjouskilpailuilmoituksesta, johon ei sisältynyt minkäänlaista ehtoa entisten työntekijöiden palkkaamisesta.
(14)
Italian viranomaiset ilmoittivat 10 päivänä kesäkuuta 2008 päivätyllä ja samana päivänä vastaanotetuksi kirjatulla kirjeellä, että jos kyseinen yritys päättäisi osallistua uuteen, vastikään ilman ehtoja julkistettuun tarjouskilpailuun, toimitettaisiin uusi liiketoimintasuunnitelma. Italian viranomaiset sitoutuivat myös ilmoittamaan komissiolle uuden tarjouskilpailun tuloksesta ja kaivosluvan, josta NMS oli luopunut, mahdollisesta myöntämisestä. Italian viranomaiset ovat kuitenkin sitoutuneet toimittamaan komissiolle tämän pyynnöstä tarjouskilpailun voittajan liiketoimintasuunnitelman (14).
(15)
Komissio huomauttaa, että jos Fluorite di Silius SpA, joka on Sardinian aluehallituksen kokonaan omistama yritys, päättää osallistua vastikään julkistettuun tarjouskilpailuun, sen liiketoimintasuunnitelman on oltava markkinataloussijoittajaperiaatteen mukainen.
(16)
Koska entisten työntekijöiden palkkaamista koskevan ehdon sisältävä tarjouskilpailu on peruutettu, ei ole mahdollista, että siihen sisältyisi valtiontukea, ja sen vuoksi Fluorite di Silius SpA:ta ei enää voida katsoa mahdolliseksi tuensaajaksi. Samalla tarjouskilpailun yhteydessä toimitetusta liiketoimintasuunnitelmasta on tullut mitätön. Tämän perusteella voidaan todeta, että muodollinen tutkintamenettely ei ole enää tarpeen ja on sen vuoksi päätettävä.
III PÄÄTELMÄT
(17)
Koska muodollisen tutkintamenettelyn kohteena ollut tarjouskilpailu, jossa Genna Tres Montis -kaivoksen toimiluvan myöntämiseen liittyi ehtoja, on peruutettu, tutkinta ei ole enää tarpeen.
(18)
Tämän vuoksi 11 päivänä joulukuuta 2007 aloitettu EY:n perustamissopimuksen 88 artiklan 2 kohdan mukainen muodollinen tutkintamenettely, joka koskee Fluorite di Silius SpA:lle myönnettyä tukea, on päätettävä,
ON TEHNYT TÄMÄN PÄÄTÖKSEN:
1 artikla
Fluorite di Silius SpA:ta koskeva, 11 päivänä joulukuuta 2007 aloitettu EY:n perustamissopimuksen 88 artiklan 2 kohdan mukainen muodollinen tutkintamenettely, on päätetty.
2 artikla
Tämä päätös on osoitettu Italian tasavallalle.
Tehty Brysselissä 10 päivänä joulukuuta 2008.

Labels: 4
19
14
3
12
18